Langkah KPM sekat  wabak terus menular
LIMBANG: Kementerian Pendidikan Malaysia telah mengambil
satu keputusan melegakan semua ibu bapa di negara ini. Pembatalan Ujian Penilaian Sekolah Rendah (UPSR) dan
Pentaksiran Tingkatan Tiga (PT3) bagi tahun 2020 seperti yang diumumkan Menteri
Pendidikan, Dr. Mohd Radzi Md Jidin kelmarin, satu keputusan tepat yang
mengambil kira keadaan semasa negara yang belum terkawal sepenuhnya di negara
daripada ancaman virus Covid-19. Menteri Muda Pemodenan Pertanian, Tanah Adat dan
Pembangunan Wilayah, Datuk Dr. Abdul Rahman Ismail yang dihubungi menjelaskan,
walaupun dari segi pertambahan kes baharu Covid-19 berkurangan pergerakan dan
interaksi orang ramai akan berubah daripada kebiasaan normal khususnya
melibatkan perhimpunan awam. Menurutnya lagi, walaupun Covid-19 terkawal, kerajaan
tidak mahu sebarang aktiviti peperiksaan diadakan kerana ia melibatkan orang
ramai dan berkemungkinan akan ada wabak baharu wujud. “Langkah berhati-hati adalah sangat penting pada masa
sekarang,” jelasnya. Sehubungan itu,  beliau berharap sebarang aktiviti perhimpunan
yang melibatkan orang ramai perlu ditangguhkan sehingga tahun depan termasuk
program yang melibatkan pihak sekolah. Pada masa sama, ujarnya, pembatalan UPSR tidak akan
menjejaskan penilaian terhadap tahap penguasaan murid kerana penilaian boleh
dilakukan dengan pelbagai kaedah sesuai dengan kemajuan dunia hari ini. Dr. Abdul Rahman yakin KPM akan memastikan dalam jua
keadaan, akses murid kepada pengajaran dan pembelajaran (PdP) tetap diberi
keutamaan termasuk pembelajaran dalam talian dalam tempoh Perintah Kawalan
Pergerakan (PKP) dilaksanakan sekarang. Sementara itu, tambahnya, para guru perlu lebih kreatif dan
inovasi dalam kaedah pembelajaran mereka kepada pelajar dan murid di rumah  kerana tidak semua pelajar memperolehi capaian
Internet yang  memuaskan khusus mereka
yang tinggal di kampung dan luar bandar. Semua ini tegasnya, memerlukan kerjasama padu daripada
ibu bapa selain menjadi cabaran kepada guru di Sarawak terutamanya guru di luar
bandar. 
See author's posts
